## Odluka o posebnoj obveznoj pričuvi na obveze po izdanim vrijednosnim papirima

### NN 18/2006 (15.2.2006.), Odluka o posebnoj obveznoj pričuvi na obveze po izdanim vrijednosnim papirima

# HRVATSKA NARODNA BANKA

**439**

Na temelju članka 13. i članka 38. stavka 3. pod
g) Zakona o Hrvatskoj narodnoj banci (»Narodne novine«, br.
36/2001.) Savjet Hrvatske narodne banke na sjednici održanoj 8. veljače 2006.
donio je

## ODLUKU

### O POSEBNOJ OBVEZNOJ PRIČUVI NA OBVEZE PO IZDANIM VRIJEDNOSNIM PAPIRIMA

OPĆE ODREDBE

I.

Ovom odlukom određuje se visina, način i rokovi
obračuna i izdvajanja posebne obvezne pričuve na obveze po izdanim vrijednosnim
papirima.

II.

Posebnu obveznu pričuvu obračunavaju i izdvajaju
sljedeće financijske institucije:

 banke osnovane u Republici Hrvatskoj u
skladu sa Zakonom o bankama

 podružnice stranih banaka u Republici
Hrvatskoj osnovane u skladu sa Zakonom o bankama

(u nastavku teksta: banke).

Posebnu obveznu pričuvu ne obračunavaju i ne
izdvajaju:

 banke i štedionice specijalne namjene kada
je to posebnim zakonom propisano (stambene štedionice)

 Hrvatska banka za obnovu i razvitak.

OBRAČUN POSEBNE OBVEZNE
PRIČUVE

III.

Osnovica za obračun posebne obvezne pričuve jest
dvojaka i sastoji se od kunskoga i deviznog dijela.

Kunski dio osnovice čini pozitivna razlika
između prosječnoga dnevnog stanja izdanih vrijednosnih papira u kunama u
određenome obračunskom razdoblju i prosječnoga dnevnog stanja izdanih
vrijednosnih papira u kunama u početnome obračunskom razdoblju.

Devizni dio osnovice čini pozitivna razlika
između prosječnoga dnevnog stanja izdanih vrijednosnih papira u devizama u
određenome obračunskom razdoblju i prosječnoga dnevnog stanja izdanih vrijednosnih
papira u devizama u početnome obračunskom razdoblju.

Izdani vrijednosni papiri za koje se računa
prosječno dnevno stanje uključuju sve vrijednosne papire koje je banka izdala,
neovisno o tome tko ih je kupio.

IV.

Prosječno dnevno stanje izdanih kunskih odnosno
deviznih vrijednosnih papira za svako obračunsko razdoblje izračunava se u
kunama, tako da se zbroje njihova dnevna stanja u kunama odnosno njihova dnevna
stanja u devizama preračunata u kune svakoga dana te se dobiveni zbroj podijeli
brojem dana dotičnoga obračunskog raz­doblja. Pri izračunu kunske protuvrijednosti izdanih
vrijednosnih papira u devizama primjenjuju se srednji tečajevi Hrvatske narodne
banke koji vrijede za pojedini dan.

V.

Stanje izdanih vrijednosnih papira koje se
uključuje u izračun prosječnoga dnevnog stanja izvora sredstava za obračun
osnovice granične obvezne pričuve, ne uključuje se u izračun prosječnoga
dnevnog stanja izdanih vrijednosnih papira za obračun osnovice posebne obvezne
pričuve.

VI.

Prosječno dnevno stanje izdanih vrijednosnih
papira iz točke III. ove odluke izračunava se za obračunsko razdoblje koje
traje od prvoga do posljednjeg dana kalendarskog mjeseca.

Početno obračunsko razdoblje za koje se
izračunava prosječno dnevno stanje izdanih vrijednosnih papira jest razdoblje
od 1. do 31. siječnja 2006.

VII.

Danom obračuna posebne obvezne pričuve smatra se
druga srijeda u mjesecu. Na dan obračuna osnovica za obračun i iznos posebne
obvezne pričuve utvrđuju se na osnovi prosječnoga dnevnog stanja izdanih vrijednosnih
papira iz obračunskog razdoblja koje se odnosi na prethodni mjesec i na osnovi
prosječnoga dnevnog stanja izdanih vrijednosnih papira iz početnoga obračunskog
razdoblja.

STOPA POSEBNE OBVEZNE
PRIČUVE

VIII.

Stopa je posebne obvezne pričuve jedinstvena i
iznosi 55%.

IX.

Primjenom stope iz točke VIII. ove odluke na
propisanu osnovicu u smislu ove odluke izračunava se iznos obračunatoga
kunskoga i deviznog dijela posebne obvezne pričuve.

IZDVAJANJE POSEBNE
OBVEZNE PRIČUVE

X.

Banke su obvezne cjelokupnu posebnu obveznu
pričuvu izdvojiti na račune kod Hrvatske narodne banke.

Kunski dio posebne obvezne pričuve izdvaja se
kod Hrvatske narodne banke prenošenjem tih sredstava na račun posebne obvezne
pričuve što ga vodi Hrvatska narodna banka.

Devizni dio posebne obvezne pričuve izdvaja se
na devizne račune Hrvatske narodne banke. Izdvajanje posebne obvezne pričuve
obavlja se u eurima i američkim dolarima.

Obveza u stranoj valuti izračunava se primjenom
srednjeg tečaja Hrvatske narodne banke koji vrijedi na dan obračuna.

REMUNERACIJA POSEBNE
OBVEZNE PRIČUVE

XI.

Za sredstva izdvojene posebne obvezne pričuve
Hrvatska narodna banka ne plaća naknadu.

KAZNENE ODREDBE

XII.

Ako neka banka ne izdvoji ili nepravilno izdvoji
posebnu obveznu pričuvu, odnosno ako na račune Hrvatske narodne banke izdvoji
iznos posebne obvezne pričuve manji od iznosa posebne obvezne pričuve
propisanog ovom odlukom, za nedostatno izdvojeni iznos plaća naknadu po stopi
navedenoj u točki V. Odluke o kamatnim stopama i naknadama Hrvatske narodne banke.

ZAVRŠNE ODREDBE

XIII.

Guverner Hrvatske narodne banke donijet će Uputu
za provedbu ove odluke.

XIV.

Ova odluka stupa na snagu osmog dana od dana
objave u »Narodnim novinama«, a primjenjuje se od 8. ožujka 2006., kada banke sastavljaju
obračun posebne obvezne pričuve za obračunsko razdoblje od 1. do 28. veljače
2006. u odnosu na početno obračunsko razdoblje.

O. br. 682/2006.

Zagreb, 8. veljače 2006.

Predsjednik Savjeta

Hrvatske narodne banke

Guverner

Hrvatske narodne banke

**dr****. sc. Željko Rohatinski**, v. r.

Odluka, NN 18/2006-439